Catedrala Adormirea Maicii Domnului din Satu Mare a fost în data de 4 martie, începând cu orele 17.00, gazda prelegerii intitulate "Despre sănătate într-un veac al bolilor", susținută de scriitorul Cornel Constantin Ciomâzgă.
Conferința a avut loc cu binecuvântarea Preasfințitului Părinte Episcop Iustin și a debutat bineînțeles cu rugăciunea Tatăl Nostru, rostită de preotul Cristian Boloș.
În aceeași ordine de idei, odată cu prelegerea susținută, scriitorul Cornel Constantin Ciomâzgă și-a prezentat în cadrul evenimentului și cartea "Apocalipsa why not".
În contextul anului 2024, declarat "Anul omagial al pastorației și îngrijirii bolnavilor" și "Anul comemorativ al tuturor Sfinților tămăduitori fără de arginți" în Patriarhia Română, cu binecuvântarea Preasfințitului Părinte Iustin, Episcopului Maramureșului și Sătmarului, cu implicarea deosebită a doamnei Minodora Popa, părintele Cristian Boloș a primit publicul în Catedrala Ortodoxă "Adormirea Maicii Domnului" din inima Cetății Sătmarului.
Scriitorul Cornel Constantin Ciomâzgă propune identificarea acelor lumi ascunse ale sănătății unde se nasc bolile cele mai grele, dar și cum pot fi acestea stopate. Subiectul acestei prelegeri a fost rodul unor consemne de peste 20 de ani și reprezintă un subiect de mare interes pentru fiecare om.
Autorul cărții "Apocalipsa why not" afirmă despre cartea sa că este una pe care lumea a așteptat-o până ieri, iar astăzi există.
Date despre autor
Cornel Constantin Ciomâzga s-a născut la data de 28 martie 1956, este un jurnalist și scriitor român contemporan. A debutat sub pseudonimul Cornel Cupsa. Este căsătorit și are doi copii.
A studiat regie de teatru și film, apoi a continuat cu studii de psihologie și teologie. În 1990 a fost redactor la Zig-Zag, săptămânalul cu cel mai mare tiraj postrevoluționar, apoi redactor la săptămânalul Tinerama. În 1991 a a devenit redactor-șef al primului post de radio particular din România, Fun-Radio. Între 1992 și 1996 a fost director general la Radio Tinerama. Între 1992 și 2002 a fost director general și fondator al societății Romanian Advertising Media. Între 1993 și 2003 a fost președintele Asociației Jurnaliștilor Europeni — filiala România. A fost profesor la facultatea de Jurnalistică din București. În 2001 a realizat primul curs de psihologie creștin-ortodoxă. În 1990 a realizat primul format de emisiune talk-show din România, urmând realizarea a peste 200 de emisiuni de talk-show radiofonic cu cele mai importante personalități ale vremii.
Între anii 1980–1990 publică tablete satirice, eseuri și versuri în presa vremii. În anul 2000 a realizat filmul documentar Semne, vorbind pentru prima dată despre moaștele preotului Ilie Lăcătușu. În 2002, odată cu retragerea sa în chiliile unor mănăstiri, a publicat cartea Lucrarea.
Cornel Constantin Ciomăzgă a obținut numeroase premii, dintre care amintim:
Premiul "Marconi" pentru activitatea publicistică;
Premiul Asociației Jurnaliștilor Europeni;
Premiul Fundației "Secolul XXI";
Premiul Asociației "21 Decembrie";
Premiul Comitetului Național Român pentru UNICEF.
Karina Brodi